ราวๆเดือนก่อน นิวคุงได้ขับรถออกจากบ้านไปหาอะไรกินแซ่บๆแถวลาซาลก็ได้ไปเจอร้าน ณ.ลาบเป็ดร้อยเอ็ด เปิดขายอยู่ เลยแวะกินซะเลย
โดยร้านจะตั้งอยู่บนถนนลาซาลใกล้กับปากซอย 59 ครับ หาร้านได้ไม่ยาก ตอนไปกินเป็นเวลา 4 ทุ่มได้ จอดรถหน้าร้านได้เลย
บรรยากาศร้านจะเป็นแบบเรียบง่าย นั่งกินในร้าน มองวิวถนนริมทาง เพลินๆดี แต่ยุงเยอะบ้างในบางเวลา

เมนูของกินที่ร้านก็จะเน้นเป็นเมนู อาหารอีสานครับ มีให้เลือกกินทุกเมนูเลย
ราคาอาหารของที่ร้านนี้ก็ไม่แพงมากครับ ราคาส่วนใหญ่ก็จะอยู่ในช่วง 50-60 เป็นส่วนมาก

วันนี้นิวคุงได้สั่งของกินไป 2 เมนูด้วยกันคือ
1. น้ำตกคอหมูย่าง ที่ร้านนี้ทำน้ำตกออกมาแซ่บอร่อยดี เนื้อคอหมูย่างเป็นเนื้อส่วนไร้มันเยอะ กินแล้วได้รสหวานเนื้อตัดกับรสน้ำตกเผ็ดอร่อยเข้ากันดี
2. ต้มแซ่บกระดูกอ่อน ชามนี้อร่อยเด็ดไม่แพ้กันเลย ตัวน้ำซุปจะมีรสเผ็ดหวานกลมหล่อมมาก เป็นรสชาติหวานจากเครื่องเทศผสมกับรสเผ็ดของพริก กินแล้วเจริญอาหารมากๆ
ตัวกระดูกอ่อนในชามก็ให้มาเยอะมาก เป็นเนื้อเนื้อเน้นๆอร่อย เนื้อนุ่ม กินแล้วอิ่มเลยสำหรับชามนี้

สรุปโดยรวม (เต็ม 10)
ให้ 7.5 คะแนน ชอบรสชาติอาหารอีสานร้านนี้นะครับ อร่อยแซ่บ กินได้ยามดึก

ข้อความ ความคิดเห็นและคะแนนต่างๆ เป็นความคิดเห็นส่วนบุคคล หากสร้างความไม่พอใจประการใดก็ขออภัยมาใน ณ.ที่นี้ด้วยครับ
New Kung พาชิม >> Review at  25 / 3 / 58
